Katu-harramazkagatiko gaixotasun

Katu-harramazkagatiko gaixotasuna edo katu-harramazkagatiko sukarra Bartonella henselae bakterioak sortzen duen gaixotasun infekziosoa da, zoonosia dena. Bakterio horrekin infektatuta dauden katuek gizakia infektatzen dute, harramazka edo hozka egiten dutenean, eskuarki. Gaitzak haurrak jotzen ditu batik bat. Pertsona osasuntsuengan patologia hau ez da larria, eta kasu gehienetan berez sendatzen da aste batzuetan.

 Etiologia eta patogenia 

Katua da Bartonella patogenoaren animalia eramailea, asintomatikoa izanik kasu gehienetan. Bakterio patogenoa katuaren listuan dago. Ematen du katuak arkakusoen bidez infektatzen direla  Chomel BB, Kasten RW, Floyd-Hawkins K, et al. (1996ko abuztua) Experimental transmission of Bartonella henselae by the cat flea J. Clin. Microbiol. 34 (8): 1952-6. .

Katu batek harramazka egiten duenean, edo hozka, Bartonella henselae inokulatzen du. Katuaren listua ere izan daiteke infekzioaren jatorria, listu hori jabearen sudurrean, ahoan edo begietan sartzen bada  Enfermedad del arañazo de gato Medline Plus .

AEBetan gaitz honek urtero 24.000 pertsona jotzen ditu  Forbes, B., Sahm, D., Weissfeld, A. : Diagnóstico Microbiológico Ed. Pan Americana 490 orr. ISBN: 950-06-0796-4 .

 Sintoma klinikoak 

Gaitzaren inkubazio epea 3-12 egunetakoa da. Lehenengo sintoma harramazkararen edo hozkaren tokian koskor baten agerpena da, minik gabekoa. Gero, lesioaren inguruan gongoil linfatikoen hantura (linfadenopatia) agertzen da. Honekin batera sukarra, nekea eta buruko mina ohikoak dira, eta baita ondoeza orokorra ere. 

Linfadenopatiak luzaro iraun dezake (hilabete gutxi batzuk), baina gaitza mugatua da orokorrean eta gaixo gehienak berez ondoriorik gabe sendatzen dira. Pertsona immunogutxituengan soilik konplikazio sistemikoak ager daitezke.

 Diagnostikoa 

Beste patologia batzuek linfadenopatia eragiten dutenez, diagnostiko diferentziala garrantzi handikoa da.

Katu batekin aurrez kontaktuan eduki izanak (harramazkada, hozkada...) diagnostikorako zantzuak eman ditzake. Serologia (laginak hartuz fase akutuan eta 4 aste geroago, bakterioaren aurkako antigorputzak antzemateko) edo PCR (laginak gongoil linfatikoetatik hartuz, bakterioa detektatzeko) diagnostikorako tresna baliotsuak dira. Bakterio patogenoaren kultura ere tarteka egiten da, batez ere arrisku handiko gaixoen kasuetan edo konplikazio sistemikoak daudenean, hemokultiboa izanik erabilitako prozedura (kontuan hartu behar da bakterio patogenoaren hazkuntza motela dela hazkuntza-inguruneetan)

 Tratamendua 

Gizabanako gehienetan gaitza berez sendatzen da, eta tratamendua sintomak leuntzera soilik zuzendu ohi da. Baina kasuen %10 inguruan infekzioa sistemiko bihurtzen da eta konplikazioak sortzen ditu, gibela, begiak edo nerbio-sistema kaltetuz. Holakoetan tratamendu antibiotikoa ezinbestekoa da, azitromizina izanik lehentasunezko aukera. Errifanpina eta doxiziklina beste aukera terapetutikoak dira   Rolain, J. M.; Brouqui, P.; Koehler, J. E.; Maguina, C.; Dolan, M. J.; Raoult, D. (2004-06-01) Recommendations for Treatment of Human Infections Caused by Bartonella Species Antimicrobial Agents and Chemotherapy. 48 (6): 1921–1933. .

 Erreferentziak 

 Kanpo estekak 

Kategoria: Bakteriar gaixotasunak
Kategoria: Zoonosiak